Zagreb, 22. kolovoza 2019.g.

Povjerenstvo za odlučivanje o sukobu interesa (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva na temelju članka 30. stavka 1. podstavaka 2., 4. i 5. Zakona o sprječavanju sukoba interesa („Narodne novine“ broj 26/11., 12/12., 126/12. i 48/13. i 57/15., u daljnjem tekstu: ZSSI), **na zahtjev Ivice Akmadže, ovlaštenika za privremeno obavljanje poslova glavnog tajnika Ministarstva hrvatskih branitelja, za davanjem mišljenja Povjerenstva,** na 60. sjednici, održanoj dana 22. kolovoza 2019.g., daje sljedeće:

**OČITOVANJE**

**Ivica Akmadža, povodom privremenog obavljanja poslova glavnog tajnika Ministarstva hrvatskih branitelja na temelju ovlaštenja Vlade Republike Hrvatske i to do provedbe javnog natječaja za imenovanje glavnog tajnika navedenog Ministarstva, a najduže šest mjeseci, ne smatra se rukovodećim državnim službenikom u smislu članka 3. stavka 3. ZSSI-a te nije u obvezi podnijeti Povjerenstvu izvješće o imovinskom stanju.**

Obrazloženje

Zahtjev za davanjem mišljenja Povjerenstva podnio je Ivica Akmadža, ovlaštenik za obavljanje poslova glavnog tajnika Ministarstva hrvatskih branitelja. U knjigama ulazne pošte zahtjev je zaprimljen pod poslovnim brojem 711-U-2954-P-268/19-01-1, dana 20. kolovoza 2019.g., te je povodom istog otvoren predmet pod brojem P-268/19.

Člankom 3. ZSSI-a propisano je tko su dužnosnici, obnašatelji dužnosti i rukovodeći državni službenici u smislu navedenog Zakona. Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe da li je neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Iako je zahtjev za davanjem mišljenja Povjerenstva u ovom predmetu podnijela osoba koja nije dužnosnik u smislu članka 3. ZSSI-a, postavljeni upit u vezi je s tumačenjem odredbi ZSSI-a i načela obnašanja javnih dužnosti, stoga u svrhu učinkovitog sprječavanja sukoba interesa i sprječavanja počinjenja povrede odredbi ZSSI-a, Povjerenstvo na podneseni zahtjev daje obrazloženo očitovanje.

U predmetnom zahtjevu podnositelj navodi da je rješenjem Vlade Republike Hrvatske od 1. kolovoza 2019.g. dobio ovlaštenje za obavljanje poslova glavnog tajnika Ministarstva hrvatskih branitelja do provedbe postupka imenovanja glavnog tajnika na temelju natječaja, a najduže do 6 mjeseci. Podnositelj zahtjeva od Povjerenstva traži pisano obrazloženje stava Povjerenstva sukladno kojem nije u obvezi podnijeti izvješće o imovinskom stanju.

Člankom 3. stavkom 3. ZSSI-a propisano je da se odredbe iz članka 8., 9. i 10, glave III, članka 42. do 46. i članka 55. stavka 3. toga Zakona odgovarajuće primjenjuju i na rukovodeće državne službenike koje imenuje Vlada Republike Hrvatske na temelju prethodno provedenog natječaja. Sukladno članku 8. ZSSI-a, rukovodeći državni službenici obvezni su podnositi Povjerenstvu izvješća o imovinskom stanju u roku od 30 dana od imenovanja u službu te svake četvrte godine za vrijeme trajanja službe, zatim u roku od 30 dana od razrješenja te u slučaju bitne promjene imovinskog stanja, istekom godine u kojoj je promjena nastupila.

Sukladno članku 74.a stavku 1. Zakona o državnim službenicima („Narodne novine“ broj 92/05., 142/06., 107/07., 27/08., 34/11., 49/11., 150/11., 34/12., 49/12., 37/13., 38/13., 01/15., 138/15., 61/17. i 70/19.) u kategoriji radnih mjesta rukovodećih službenika, na radna mjesta ravnatelja i glavnog inspektora koji upravlja upravnom organizacijom u sastavu ministarstva, glavnog tajnika ministarstva i državne upravne organizacije, zamjenika državnog tajnika središnjeg državnog ureda, zamjenika glavnog državnog inspektora, zamjenika glavnog ravnatelja državne upravne organizacije, ravnatelja ureda Vlade, predstojnika Ureda potpredsjednika Vlade, ravnatelja ureda, agencija, direkcija i drugih stručnih službi koje Vlada osniva uredbom te predstojnika ureda državne uprave u jedinicama područne (regionalne) samouprave, službenike imenuje i razrješava Vlada na prijedlog čelnika tijela, na temelju javnog natječaja na razdoblje od četiri godine. Sukladno stavku 3. istog članka Zakona, do provedbe javnog natječaja iz stavka 1. toga članka, Vlada Republike Hrvatske može za obavljanje poslova rukovodećeg službenika iz stavka 1. toga članka ovlastiti najduže do šest mjeseci državnog službenika zatečenog u državnoj službi.

Povjerenstvo je izvršilo uvid u Priopćenje sa zatvorenog dijela 173. sjednice Vlade Republike Hrvatske održane 1. kolovoza 2019.g., objavljeno na mrežnim stranicama Vlade te utvrdilo da se u istom navodi kako je na osobni zahtjev, s danom 31. srpnja 2019. godine, razriješen glavni tajnik Ministarstva hrvatskih branitelja Domagoj Sivrić te je Ivici Akmadži dano ovlaštenje za obavljanje poslova glavnog tajnika do provedbe postupka imenovanja glavnog tajnika Ministarstva hrvatskih branitelja, temeljem natječaja, a najduže do šest mjeseci.

Povjerenstvo zaključuje da se privremeno obavljanje poslova rukovodećeg državnog službenika do provedbe javnog natječaja, na temelju ovlaštenja Vlade Republike Hrvatske, ukoliko se doista obavlja samo u razdoblju propisanom člankom 74.a stavkom 1. Zakona o državnim službenicima, ne može poistovjetiti s obavljanjem službe na radnom mjestu rukovodećeg državnog službenika imenovanog na mandat od četiri godine s obzirom da podnositelj zahtjeva nije imenovan na temelju provedenog javnog natječaja.

Slijedom navedenog, Povjerenstvo ne smatra da je Ivica Akmadža, povodom ovlaštenja za privremeno obavljanje poslova glavnog tajnika Ministarstva hrvatskih branitelja do provođenja javnog natječaja, a najduže na šest mjeseci od davanja ovlaštenja, rukovodeći državni službenik u smislu članka 3. stavka 3. ZSSI-a niti obveznik podnošenja izvješća o imovinskom stanju te je stoga dalo očitovanje kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Ivica Akmadža, Ministarstvo hrvatskih branitelja
2. Objava na internetskoj stranici Povjerenstva
3. Pismohrana